Ajutaja

**Ajutaja** (tajlandski: พระนครศรีอยุธยา), punog imena **Fra Nakhon Si Ajutaja**, je glavni grad istoimene provincije u centralnom području Tajlanda. Nalazi se na otoku na spoju tri rijeke: Čao Praja, Pasak i Lopburi, 70 kilometara sjevernije od Bangkoka.

Ime grada potječe od naziva indijskog grada Ayodhya, rodnog mjesta Rame po epu Ramajana (tajl. *Ramakien*). Ostali dijelovi službenog imena su titularni epiteti: *fra* znači "plemeniti" ili "kraljevski", *nakhon* znači "važni" ili "glavni", a *sri* na indijskom znači "sveti". 

## Historija
U 14. stoljeću Ajutaja se nalazila blizu obale tajlandskog zaljeva, a riječni nanosi su zatrpavali morsku obalu koja je danas podosta udaljena. Tu je kralj Ramathibodi I. 1350. godine osnovao Ajutaju, koja je postala prijestolnicom istoimenog tajlandskog kraljevstva. U njoj je kraljevalo 33 kralja, uključujući neobičnog sijamskog kralja Rama IV. koji je vladao od 1851.-68. godine.

Ajutaja je oko 1700. godine bila metropola Jugoistočne Azije s oko milijun stanovnika. Burmanska vojska je uništila ovaj grad 1767. godine i njegovi ostaci s velikim *prangovima* (tornjevi relikvija) i raskošnim samostanima, su upisani na UNESCO-v popis mjesta svjetske baštine u Aziji i Oceaniji 1991. god..

Grad je počela istraživati Tajlandska likovna akademija 1956. godine, a "Povijesni park Ajutaje" je osnovan 1976. godine.

## Znamenitosti

Grad je podijeljen zavojem rijeke Čao Praja na čijem se otoku nalazi Stari grad, kanalom odvojen od Pa Saka na istoku i Klong Muanga na sjeveru. Od starih građevina najvažnije su:
* Vat Fanan Čoeng (วัดพนัญเชิงวรวิหาร) iz 14. st. ima unutra jednu od najvećih skulptura Bude na svijetu
* Vat Futai Savan (วัดพุทไธศวรรย์) je u 14. st. bio privremena rezidencija Ramathibodija I.
* Vang Luang (วังหลวง, "Stara palača") je bila rezidencijom tajlandskih kraljeva
* Vat Na Fra Men (วัดหน้าพระเมรุราชิการาม, "Hram kremiranja") je hram iz 13. stoljeća na suprotnoj obali rijeke Lopburi, a obnovljen je u 15. i 17. stoljeću. U njoj se nalazi 5.20 m visoka zlatna skulptura sjedećeg Bude.
* Vat Jai Čai Mongkon (วัดใหญ่ชัยมงคล)) iz 1357. godine ima 80 m visok *chedi*
* Ispred hrama Vat Lokaja Sutharama nalazi se 42 m duga skulptura Bude isklesana iz mjesnog monolita
* Vat Mahathat (วัด มหาธาตุ พระนครศรีอยุธยา, "Hram velike i presvete relikvije") je izgrađen 1374. godine kada je vladao kralj Boroma Radschathirat I.
* Vat Fu Khao Tong (วัด ภูเขาทอง, "Hram zlatne planine") je hram okji je 1387. godine izgradio kralj Ramesuan, a 80 m visok *chedi* (stupa) dao je izgraditi burmanski kralj Bayinnaung 1569. godine.
* Vat Ratčaburana (วัด ราช บุรณะ พระนครศรีอยุธยา) je hram koji je dao izgraditi Borommaracha II. (v. 1424.-48.) s kriptom u kojoj su pronađeni mnoggi predmeti od zlata, između ostalog "klečeči slon" koji se danas nalazi u Nacionalnom muzeju Chao Sam Phraya.
* Vat Fra Si Sanfet (วัดพระศรีสรรเพชญ) je budistički hram iz 15. stoljeća s visokim *prangovima* koji je ime dobio po 16 m visokoj pozlaćenoj skulpturi Bude
* Palača Čandra Kasem (พระราชวัง จันทร เกษม, "Palača sretnog mjeseca") iz 1577. godine je izgrađena za vladavine kralja Maha Thammaracha za njegovog sina Naresuana Velikog
* Vat Čai Vathanaram (วัดไชยวัฒนาราม, "Hram duge i slavne ere") je budistički hram koji je izgradio kralj Prasat Thong 1630. godine. On ima središnju platformu s po četiri manja pranga, okruženu s osam chedi kapela i zidom sa 120 sjedećih Buda, oslikanih crnom i zlatnom bojom.
* Vat Fra Ram (วัดพระราม, "Hram svetog Rama", slika desno), osnovam 1369. godine, obnovljen je za kralja Borommakot od 1741.-42. god.
* Vat Suvan Dararam (วัดสุวรรณดารารามราชวรวิหาร) je stariji hram koji je obnovljen kada je vladao kralj Puttha Yotfa Chulaloke (1782.-1809.).


file:Wat Phanan Choeng 01.jpg|Vat Fanan Čoeng
file:Ayutwputhaisawan0506a.jpg|Vat Futai Savan
file:Sangphet Prasat Throne Hall.jpg|Rekonstrukcija Stare palače u parku *Mueng Boran* ("Stari Tajland")
file:Ayutwnaphramen b8007.jpg|Vat Na Fra Men
file:Ayutthaya Wat Yai Chai Mongkul.jpg|Vat Jai Čai Mongkon
file:Ayutthaya buddha 2.jpg|Glava Bude zarasla u korijenje ispred Vat Mahathata
file:Ayutthaya-1965-084 hg.jpg|Ležeći Buda ispred Vat Lokaja Sutharama
file:Wat Phu Khao Thong-020.jpg|Vat Fu Khao Tong
file:Wat Ratchaburana Ayutthaya Thailand 15.jpg|Vat Ratčaburana
file:Wangchankasemayutt0605.jpg|Palača Čandra Kasem
file:Ayutthaya Thailand 2004.jpg|Vat Čai Vathanaram
file:WatSuvandaramTemple.jpg|Vat Suvan Dararam


## Reference

## Vanjske veze

* Stranice općine Ajutaja (tajl.)
* Video svjetske baštine Ajutaje 
* Panografije Ajutaje na Patrimonium-mundi.com